 NA TITUS OMINDE VIONGOZI wa kidini kutoka North Rift wametoa maoni tofauti kuhusu mapendekezo ya kuruhusu serikali kudhibiti mashirika ya kidini. Wakati wa kongamano la ushiriki wa umma katika katika mji wa Eldoret ambao ni makao makuu ya Kaunti ya Uasin Gishu, washiriki waliiomba serikali kutoziadhibu taasisi zote za kidini kutokana na uhalifu wa makundi fulani. Baadhi waliunga mkono pendekezo la serikali la kudhibiti makanisa huku wengine wakipinga wakisema kuwa lazima kanisa lisalie kuwa taasisi huru. Askofu Dominic Kimengich wa Dayosisi ya ya Eldoret ya Kanisa Katoliki alisisitiza haja ya kanisa na serikali kusalia taasisi huru bila kuingiliwa na upande wowote ule. Askofu Kimengich amewataka wanajamii ambapo vikundi mbalimbali vya dini vinajishughulisha na shughuli zao kuwa makini katika kuisaidia serikali kubaini madhehebu hayo ili kuepusha dharura ya udini na itikadi kali. “Makundi ya kidini yanafanya kazi ndani ya jamii, tunatakiwa kuimarisha jamii ili kuwa macho ili kufahamu utendaji kazi wa makundi mbalimbali ya dini katika jamii,” alisema Askofu Kimengich. Akijibu maoni ya washikadau mbalimbali, Askofu Elly Rop, mwanachama wa jopokazi hilo alibainisha zaidi kwamba Wakenya wengi walikuwa na maoni kwamba baadhi ya mashirika ya kidini yanatumia vibaya uhuru wa kuabudu kama ulivyoainishwa katika katiba. “Kinachojitokeza wazi ni kukiri kwamba uhuru wa kuabudu ulikuwa ukitumika vibaya na wengi  katika maeneo ambayo tumefika wanasema kunahitajika aina fulani ya kanuni,” alisema Askofu Rop. “Pendekezo kuu ni kwamba serikali na mashirika ya kidini yaje na mtindo wa kujidhibiti ili kulinda uhuru huu,” Askofu Rop alisema. Rais William Ruto alibuni jopokazi hilo baada ya kufichuka kwa uozo ambapo watu wengia waliangamia Shakahola kwa kufuata mahubiri ya kupotosha. Inadaiwa mahubiri hayo yalitolewa na Paul Mackenzie wa kanisa la Good News International. Kikosi kazi hicho kimekuwa kikizunguka nchi nzima kukusanya maoni kutoka kwa wananchi. Kulingana na Askofu Rop, hadi sasa wametembelea kaunti 24. Anasema pindi tu watakapokusanya maoni kutoka kaunti zote 47, watarudi kutayarisha ripoti ambayo baadaye itawasilishwa kwa Rais kwa hatua zaidi. “Ninaamini kuwa Rais alikuwa na imani nzuri katika kuunda kikosi kazi hiki na najua kama yeye, Wakenya wengi wanasubiri ripoti yetu ili sekta hiyo iwe mikononi mwema,” akaongeza askofu Rop. Tayari maaskofu wa kikatoliki wamepinga hatua yoyote ya serikali ya kudhibiti makanisa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  